Imtella' Novembru 9, 2021 Raġel li kien parti mill-kru tal-film 'Rust' jinsab f'riskju li jitlef idu wara li gidmitu brimba fuq is-sett fi New Mexico. Jason Miller ingidem mill-brimba waqt li kien qed ixammar il-kmiem biex jiżżarmaw partijiet mis-sett tal-film li fl-aħħar ġimgħat spiċċa fuq fomm kulħadd wara li tilfet ħajjitha d-direttur tal-fotografija, Halyna Hutchins. Miller ingidem minn brimba li għandha velenu qawwi. Huwa jinsab rikoverat l-isptar u qed jiġi assistit minn tim mediku li qed jagħmel ħiltu biex ifejjaqlu l-infezzjoni li għandu. Miller se jkollu jagħmel diversi interventi għaliex skont rapporti jinsab f'riskju li jitlef idu. Intant, il-familja ta' Miller appellat lill-pubbliku biex jgħin fl-ispejjeż tal-interventi tal-vittma b'donazzjoni. S'issa, irnexxiela tiġbor aktar minn $10,000. Dan huwa t-tieni inċident li seħħ fuq is-sett tal-film 'Rust' li qed jiġi rrappurtat fil-beraħ. L-inċident l-ieħor sewa l-ħajja ta' Hutchins ta' 42 sena nhar il-21 ta' Ottubru li għadda wara li laqqtet tir mill-attur Amerikan Alec Baldwin waqt il-ġbid tal-film.